eremittkrepssjørose
Store norske leksikon,Biologi,Dyreriket,Nesledyr,Koralldyr,Sekstallkoraller,Sjøanemoner,Hormathiidae,Adamsia
Eremittkrespsjørose er en art nesledyr i ordenen sjøanemoner. Den lever på sneglehus bebodd av eremittkrepsen Pagurus prideaux, også kalt anemoneremittkreps. Dette er et godt eksempel på mutualisme, det vil si et samliv (symbiose) til fordel for begge arter.
Sjørosens fotskive deler seg til to sider, som omslutter sneglehuset slik at tentaklene peker framover og verner krepsene med sine nesleceller. De skytes ut hvis sjørosen blir irritert. Til gjengjeld spiser sjørosen avfall fra krepsens måltider. Når en kreps skifter sneglehus, flytter sjørosen over på det nye sneglehuset. Denne arten er utbredt i det nordlige Atlanterhav og i Nordsjøen.En annen art av sjørose, som lever på sneglehus med eremittkreps, er Calliactis parasitica. Den har en mer sydlig utbredelse, og finnes blant annet i Middelhavet.